b'\n_START_ARTICLE_\nLongituda\n_START_PARAGRAPH_\nLongituda ali eklipti\xc4\x8dna dol\xc5\xbeina (oznaka \xce\xbb) nebesnega telesa je ena izmed nebesnih koordinat, ki se uporabljajo v eklipti\xc4\x8dnem koordinatnem sistemu. Druga koordinata v tem sistemu je latituda (oznaka \xce\xb2). Longitude ima v eklipti\xc4\x8dnem koordinatnem sistemu podobno vlogo kot geografska dol\xc5\xbeina v geografskem koordinatnem sistemu._NEWLINE_Longituda je kotna oddaljenost poldnevnika nebesnega telesa od pomladi\xc5\xa1\xc4\x8da merjeno po ekliptiki. Ekliptika je navidezna pot Sonca po nebesni krogli. Longituda se meri v kotnih merskih enotah v isti smeri kot se giblje Sonce._NEWLINE_V pomladi\xc5\xa1\xc4\x8du (pomladno enakono\xc4\x8dje - 21.3. vsako leto) je longituda Sonca 0\xc2\xb0, 21.6 (poletni son\xc4\x8dev obrat \xe2\x80\x93 poletni solsticij) ima Sonce longitudo 90\xc2\xb0, 23.9 (jesensko enakono\xc4\x8dje) pa 180\xc2\xb0, 21.12 (zimski son\xc4\x8dev obrat \xe2\x80\x93 zimski solsticij) ima longitudo 270\xc2\xb0.'